婦人苦
作者：白居易
朝代：唐

paragraphs: 蟬鬢加意梳，蛾眉用心埽。
幾度曉妝成，君看不言好。
妾身重同穴，君意輕偕老。
惆悵去年來，心知未能道。
今朝一開口，語少意何深。
願引他時事，移君此日心。
人言夫婦親，義合如一身。
及至死生際，何曾苦樂均。
婦人一喪夫，終身守孤孑。
有如林中竹，忽被風吹折。
一折不重生，枯死猶抱節。
男兒若喪婦，能不暫傷情。
應似門前柳，逢春易發榮。
風吹一枝折，還有一枝生。
爲君委曲言，願君再三聽。
須知婦人苦，從此莫相輕。